Ди къуэш республикэхэм
ЕрыскъыхэкI фабрикэ
Абхъаз. «Пфайффер» нэмыцэ компанием лъахэм къыщызэIуихыну и мурадщ республикэм и санаторэ-курорт IуэхущIапIэхэм папщIэ ерыскъыпхъэхэр къыщIэзыгъэкIыну фабрикэ.
Нэмыцэ хьэрычэтыщIэмрэ Абхъазым къэрал щIыб IуэхухэмкIэ и министр Чирикбэ Вячеславрэ щызэхуэзам, хьэщIэр экономикэ, инвестицэ щытыкIэхэм щыгъуазэ ящIащ. «Пфайффер» компанием и мурадхэри игъэнэIуащ — фабрикэр зэтраухуэмэ, санаторэхэм, узыншагъэр щрагъэфIакIуэ IуэхущIапIэхэм, хьэщIэщхэм папщIэ фIагъ зиIэ ерыскъыхэкIхэр къыщIигъэкIынущ.
Лъахэм и зыплъыхьакIуэхэм
я бжыгъэм хохъуэ
Адыгей. Илъэс кIуам щIыналъэм зыгъэпсэхуакIуэ, зыплъыхьакIуэ къакIуэхэм я бжыгъэм процент 12-кIэ хэхъуащ. Республикэм Туризмэмрэ курортхэмкIэ и комитетым къызэритымкIэ, 2013 гъэм абы нэхъри зиужьыну щогугъ.
Илъэс кIуам Адыгейм цIыху мин 287-м нэблагъэ къэкIуащ. Абы къыдэкIуэу, я Iуэхутхьэбзэхэм проценти 10-кIэ, налогыу ятым проценти 8-кIэ хэхъуащ. Апхуэдэ ехъулIэныгъэхэр республикэм и турист IэнатIэм, я унэтIыныгъэ нэхъыщхьэхэр зыхиубыдэ Мейкъуапэ куейм и зыужьыныгъэм, кърикIуауэ къалъытэ. Гулъытэ хэха хуащI туристхэр къыдэзыхьэх я Iуэхутхьэбзэхэм нэхъри зегъэубгъуным, егъэфIэкIуэным.
УнэтIыныгъэ нэхъыщхьэхэр яубзыху
Къэрэшей-Шэрджэс. Республикэм и Iэтащхьэ Темрезов Рашидрэ лэжьыгъэ IуэхукIэ КъШР-м къэкIуа, Урысей Федерацэм щIыналъэ зыужьыныгъэмкIэ и министр Верещагин Сергейрэ зэIущIащ.
Ахэр республикэм и социально-экономикэ зыужьыныгъэм тепсэлъыхьащ. Темрезов Рашид 2013 гъэм щIыналъэ зыужьыныгъэм и унэтIыныгъэ нэхъыщхьэхэр иубзыхуащ. Лъэныкъуэхэр зэпкърыхауэ къытеувыIащ КъШР-м щыпхагъэкI инвестицэ проектхэм, псом хуэмыдэу Инжыдж районым щыIэ «Архъыз» курорт ухуэныгъэхэм.
УЭРДОКЪУЭ Женя.
